上個禮拜,摩連奴首次帶領曼聯重返史丹福橋,結果捧四蛋而回,仲要賽後捉住干地傾偈,俾輿論話佢輸唔起;另一邊廂,干地自從大敗俾阿仙奴之後,一改球隊近三季踢嘅 4231 陣式,改踢 343 陣式,結果連續 3 場聯賽順風順水,3 場全勝零失球,似乎搵到一個最啱隊波嘅陣式,令車路士爬返上聯賽嘅爭標行列,究竟呢個 343 陣式有咩特點呢?
筆者覺得干地呢個 343 陣式最大特點其實係,佢唔係一個 343 陣式。對比起車路士一直踢開嘅 4231 陣式,佢最大變化係踢少一個攻擊中場,踢多一個中堅,其他位置人腳基本上不變,筆者覺得呢個其實叫 541 或者 5221 陣式比較貼切。無論陣式名係點叫都好啦,車路士最大嘅變化唔係陣式,而係踢法,所謂嘅陣式其實都只是一個數字遊戲。
之前嘅 4231 分工好清晰,4 個後衛、2 個中場中/防中、3 個攻擊中場/翼鋒,加 1 個前鋒,最大問題係中堅老化,加上兩翼唔回防的話,後防線唔夠人,好易俾人劏穿。呢個 343 陣式的特點係多人同機動!有留意嘅話,3 個中堅其實會輪流上前助攻,但當 1 個助攻,另外 2 個就會乖乖留守,加上防中干堤回防同 2 個翼衛,後防人數保持足夠,即使雷斯可能失控向前衝,都無有怕。而翼衛方面,無論摩西斯定阿朗素都好,都會經常返後堵塞閘位缺口,兩翼偶然回防,加埋防守時其中一個中堅會稍稍移向閘位附近幫手,閘位經常最少有 3-4 個球員,即使對手後衛助攻、中場幫波加埋隻翼,呢個 343 陣式都有人數上嘅優勢。就好似對曼聯果場,今季大勇嘅華倫西亞罕有拎到著數、落到底線,連加特更無啖好食、需要頻頻移入中路拎波。
干地呢個 343 陣式唔容易界定,因為分工唔清晰,基本上每個球員都需要攻守兼備同願意補位,球員需要滿場飛,先可以確保球隊後防、閘位每一個區域都有人數上面嘅優勢。車路士呢個陣式同歐洲國家盃嘅意大利漸漸相似,都係後防靠人多取勝,再由後面開始組織上去。呢個陣式暫時發揮唔錯,佢同現今戰術潮流講求嘅迫搶、無球跑動都有相通嘅地方,問題係當對住利物浦或者熱刺呢類前場迫搶強勁嘅球隊,後防會唔會愈多人愈易犯錯呢?兩翼衛受傷或停賽時,效率會唔會減慢?又或是隊長泰利復出會唔會拖慢球隊速度呢?呢啲問題始終都需要透過比賽去驗證。